KIRJALLINEN KYSYMYS E-2166/01

esittäjä(t): Glenys Kinnock (PSE) komissiolle

(19. heinäkuuta 2001)

Aihe: Lahjontaan syyllistyneiden yhtiöiden asettaminen syytteeseen

Onko komissio tietoinen siitä, että yrittäessään taistella merentakaisten yhtiöiden harjoittamaa lahjontaa vastaan Lesothon hallitus on aikeissa aloittaa oikeudenkäynnit useita brittiläisiä, kanadalaisia ja etelä-afrikkalaisia yhtiöitä vastaan, joita syytetään paikallisten virkamiesten lahjomisesta sopimustensa varmistamiseksi?

Voisiko komissio kertoa, onko se suunnitellut seuraavansa Lesothon hallituksen esimerkkiä ja ryhtyvänsä ankariin toimenpiteisiin niitä eurooppalaisia yhtiöitä vastaan, jotka lahjovat ulkomaisia viranomaisia?

Poul Nielsonin komission puolesta antama vastaus

(11. lokakuuta 2001)

Komissio on hyvin tietoinen toimista, joilla Lesothon hallitus pyrkii torjumaan ulkomaisten ja paikallisten yritysten harjoittamaa lahjontaa. Lesothon syyttäjälaitoksen johtaja asetti 3. joulukuuta 1999 syytteeseen 19 kanadalaista, ranskalaista, saksalaista, lesotholaista, panamalaista, eteläafrikkalaista, ruotsalaista, sveitsiläistä ja brittiläistä yksityishenkilöä, yhteenliittymää ja yritystä sekä kaksi monikansallista yhteenliittymää osallisuudesta lahjontaan.

Afrikan, Karibian ja Tyynenmeren valtioiden sekä yhteisön tekemän Cotonoun sopimuksen mukaan (9 artiklan 3 kohta) hyvä hallintotapa muodostaa sopimuspuolten sisä- ja ulkopolitiikan perustan. Lisäksi sopimuksen 97 artiklassa käsitellään nimenomaan korruptiota. Komissio seuraa siksi tarkoin Lesothon hallituksen toimia ja muita vastaavia toimenpiteitä.

Lesothon hallitus on pitänyt komission ajan tasalla kyseisen oikeusjutun vaiheista komission Lesothossa sijaitsevan lähetystön välityksellä. Asiassa ei uskota tehtävän päätöstä ennen vuoden 2002 loppua.

EU:n petostentorjuntavirastolle (OLAF) on tiedotettu asiasta.

Komissio on yhdessä Euroopan investointipankin kanssa lähettänyt Lesothoon laajan tarkastusvaltuuskunnan. Sen alustava komissiota koskeva kertomus valmistui maaliskuussa 2001 ja siitä keskusteltiin OLAFin ja tarkastajien läsnä ollessa toukokuussa 2001. Kertomukseen oli tehtävä huomattavia muutoksia ja lisäyksiä kyseisen kokouksen jälkeen. Uusi kertomusluonnos esitettiin komission hyväksyttäväksi heinäkuun 2001 lopussa.

Komissio on osallistunut Euroopan neuvoston ja Taloudellisen yhteistyön ja kehityksen järjestön (OECD) puitteissa tehtyyn kansainväliseen työhön lahjuksen antamisen ja ottamisen saattamiseksi rangaistaviksi teoiksi ja on lisäksi tarvittaessa täydentänyt kansainvälisiä yleissopimuksia omilla säädöksillään. Muun muassa vuonna 1998 hyväksyttiin yksityisen sektorin lahjontaa koskeva yhteinen toiminta, jonka mukaan jäsenvaltioiden on varmistettava, että henkilöä, joka velvollisuutensa laiminlyöden antaa tai ottaa lahjuksen, voidaan rangaista tehokkain, oikeasuhteisin ja varoittavin seuraamuksin.

Komissio osallistuu lisäksi aktiivisesti alustaviin keskusteluihin tulevasta korruptiota koskevasta Yhdistyneiden Kansakuntien yleissopimuksesta ja aikoo osallistua tämän vuoden lopussa aloitettaviin sitä koskeviin neuvotteluihin niiden osatekijöiden osalta, joilla saattaa olla merkitystä yhteisön lainsäädännön kannalta.

Komissio pyrkii erilaisten kansainvälisten konferenssien kuten korruptiota käsittelevän maailmanfoorumin (Global Forum on corruption) avulla korostamaan yhteisten toimien tarvetta korruption torjunnassa ja tukee Balkanin alueen ja jäsenyyteen valmistautuvien maiden aloitteita ja hankkeita, joilla pyritään hillitsemään korruptiota.